ӨЗБЕКСТАН РЕСПУБЛИКАСЫ ЖОҒАРЫ ЖӘНЕ ОРТА АРНАУЛЫ БIЛIМ МИНИСТРЛIГI

ГҮЛІСТАН МЕМЛЕКЕТТІК УНИВЕРСИТЕТІ

ШЕТ ТІЛДЕРІ ФАКУЛЬТЕТI

Д.Т.АЙТБАЕВ

ҚАЗАҚ ДИАЛЕКТОЛОГИЯСЫ пәнінен лекция мәтіндері
(БАКАЛАВРИАТ БАҒЫТЫНДАҒЫ 
ТАЛАПКЕРЛЕР ҮШIН)

ГҮЛІСТАН -2015
Пiкiр жазғандар:     Д.ЛУТФУЛЛАЕВА– филология  ғылымының
                                                                        докторы, профессор

                                   Ө.БАЙҚАБЫЛОВ -       аға оқытушы 

Ұсынылып отырған лекция мәтiндерiнде жоғары бiлiмнiң алғашқы басқышы – бакалавр бағытының қазақ тiлi мен әдебиетi мамандығы бойынша «Қазақ диалектологиясы» пәнiнен лекциялық тақырыптардың мазмұндары берiлген.

«Қазақ диалектолгиясы» пәнiнен  лекциялық және практьика-семинарлық сағаттар ажыратылған. Мұнда әрбiр тақырыптың жоспары, пайдаланылған әдебиеттер тiзiмi, лекция мазмұны, лекция соңында тексеру сұрақтары мен тiрек ұғымдар берiлген. 

«Қазақ диалектологиясы» пәнiнен жазылған лекция мәтiндерi оқытушыларға және студенттерге арналған.

Гүлістан мемлекеттік университетінің Ғылыми Кеңесi баспаға ұсынған.

Тақырып: Қазақ диалектологиясы курсының зерттеу объектiсi мен салалары 

Жоспар:

1. Диалектология туралы жалпы түсiнiк.

2. Жергiлiктi диалектiлердi зерттеудiң маңызы.

Пайдаланылған әдебиеттер:

1. С.Е.Малов. Памятники древнетюркской письменности. М., 1951

2. С.Омарбеков. Қазақтың ауызекi тiлiндегi жергiлiктi ерешелiктер. Алматы, 1965

3. Ғ.Қалиев, Ш.Сарыбаев. Қазақ диалектологиясы. Алматы, 1991

Диалектология – тiл бiлiмiнiң диалектiлерi мен говорларды зерттейтiн бiр саласы. Диалектология грек тiлiнен алынған болып «диалектос» - сөйлеу, говор, «логос» - iлiм деген мағынаны бередi. Диалектологияның мiндетi – жергiлiктi тiл ерекшелiктерiн тексеру. Қазақ диалектологиясы қазақ тiлiндегi говорлар мен диалектiлердi зерттейдi. Диалект, говор деп халықтық я ұлттық тiлдiң өзiндiк ерекшелiктерi бар жергiлiктi тармақтарын, бөлiктерiн айтамыз. Ол жалпы тiлге тән ортақ белгiлерден өзгеше ерекшелiктердi қамтиды. 

Диалект деген термин тiлде жалпы халықтық сипат алмаған, белгiлi бiр жерде ғана қолданылатын ерекшелiктердiң жиынтығын, өзiне ғана тән тiлдiк ерекшелiктерi бар жекелеген аймақ, территорияны бiлдiредi. Бұл мағынада диалект халық не ұлт тiлiнiң құрамды бөлiгi болып табылады. 

Говор – жергiлiктi диалектiлердiң шағын аймақты қамтитын бөлiгi. Мәселен, Қазақстан жағдайында диалект екi-үш облыс көлемiндегi жердi қамтыса, говор – бiр облыс немесе екi-үш аудан көлемiндегi жердi ғана қамтуы мүмкiн. Оның қанша аймаққа таралуы говорлардың қалыптасу тарихына, ондағы нақты жағдайларға байланысты. Негiзгi тiлдiк белгiлерi бiрыңғай говорлар ғана диалект ұғымын тудырады. Бiр диалектiнiң iшiне оның басқа диалектiлерден айырмасын көрсететiн негiзгi ерекшелiктерiн және өздерiне ғана тән неғұрлым ұсақ ерекшелiктерiн сақтай отырып, бiрнеше говор енуi мүмкiн. Жергiлiктi ерекшелiктердiң таралу шегiне қарай кейбiр тiлдерде говорлар подговорға бөлiнедi. Негiзгi диалектiлiк ерекшелiктерi бiрыңғай болып келген говорлардың жиынтығы наречие деп те аталады. 

Жоғарыда аталған диалект, говор, наречие деген терминдер бiрiне-бiрi оншалықты алыс кеткен ұғымдар емес. Бәрiне де жергiлiктi тiл ерекшелiктерi негiз болады. 

Белгiлi бiр халыққа, бiр ұлтқа жаппай түсiнiктi әдеби тiл нормасынан өзгеше ерекшелiктерi болса ғана диалект бола алады. Әдеби тiлдегi жалпыға бiрдей сөз, яғни зат атауы диалектiде басқаша аталуы мүмкiн. Мысалы, әдеби тiлдегi зардабы, салдары деудiң орнына жергiлiктi тiлде зарпы, табалдырық - тебелдiрiк, шұлғау – байтаба болып айтылады. Тiптi әдеби тiлдегi кейбiр сөздердiң жергiлiктi халық тiлiнде әлденеше варианты кездеседi: сiрiңке – кеуiрт, күкiрт, шырпы, шағар, ши, оттық, шақпақ т.б. Бұл сияқты лексикалық өзгешелiктер жеке сөздердiң мағыналарында да кездеседi. Әдеби тiлде де, диалектiде де кейде сөздердiң айтылуы бiрдей болады да, мағыналары әр түрлi болып келедi. Мысалы; көрiм деген сөз бiр жерде жақсы деген мағынада, бiр жерде жаман деген мағынада қолданылады.

Дилектiлiк, говорлық ерекшелiктер сөздердiң дыбысталуында да кездеседi, мысалы, е мен i (ерегес – ерегiс), а мен ә (қайтып –кәйтiп) т.б. дыбыстар алмасып айтылады. Сол сияқты, грамматикалық құрылыста да кездеседi. Мысалы: көмектес септiк жалғауы –мен, -мынан, -ман түрiнде жiктеу есiмдiгi I жағының көпше түрi iлiк жалғауы қосылғанда бiздiң түрiнде айтылады. Осындай ерекшелiктер сөз тiркестерде де жиi кездеседi. Мысалы: кепiлде жүру – аяқ үстiнде жүру, күдер үзу – баз кешу, уайым жеу – пұшайман жеу т.б. түрiнде айтылады.

Жергiлiктi халық тiлiнде кейде бiр сөздiң қатысуымен жасалған сөздер мен сөз тiркестерi кездеседi. Мысалы, тас сөзiмен байланысты: тас құман (шәйнек), тас өкпе (ешкiнiң өкпе ауруы), тас құдық (таяз құдық), тасқабақ (қабағы қатты асқабақ) т.б.

Диалектологияның қалыптасу тарихы этнографиямен тығыз байланысты. Өйткенi диалектiлер мен диалектiлiк ерекшелiктер этнографиялық белгiлермен ұштасады. Шынында, жергiлiктi халықтың әдет-ғұрып, тұрмыс-салтындағы заттар мен ұғымдардың атауы болып келетiн диалектизмдер аз емес. Осы тұрғыдан алғанда диалектiлiк ерекшелiктер аса маңызды этнографиялық белгi болып табылады. 

Диалектология тiл ғылымының бiр саласы болып қалыптасумен байланысты оның маңызы артып, зерттеу объектiсiнiң шеңберi кеңейе түстi. Зерттеу iсi халық тiлiндегi ерекшелiктердi жинаумен, анықтаумен тынбай, тiл тарихын жасауда да ойдағыдай роль атқарды. Зерттеу объектiсiнiң саралануына және сипатына қарай диалектология:  сипаттама диалектология және тарихи диалектология болып екi салаға бөлiнедi. Сипаттама диалектологияның мiндетi – тiлдегi диалектiлер мен говорлардың дыбыстық грамматикалық және лексикалық құрылысын сипаттау, сол жайында жүйелi түсiнiк беру. Тарихи диалектологияның мiндетi – тiлдегi диалектiлер мен говорлардың, диалектiлiк ерекшелiктердiң пайда болу сырын, тарихын зерттеу. Мұның өзi халық я ұлт тiлдерiнiң ру тiлiнен тайпа тiлiне, тайпа тiлiнен халық тiлiне, халық тiлiнен ұлт тiлiне ауысып отырудағы даму жолдарын айқындауға мүмкiндiк бередi. Диалектологияның бұл екi саласы бiр-бiрiмен тығыз байланысты. Тiлдегi жергiлiктi ерекшелiктердi алдымен әбден анықтап, танып, түсiнiп, алмайынша, көлемiн бiлмейiнше, тарихи диалектологияны жасау мүмкiн емес. 

Тiлдегi диалектiлер мен говорлар диалектология мәселелерiн шешу үшiн ғана зерттелмейдi. Диалектiлердi, ондағы тiл ерекшелiктерiн танып бiлудiң тiл тарихын зерттеуде, халық тiлiнiң  сөз байлығын меңгеруде теориялық та, практикалық та мәнi зор.

Қазақ тiлiнiң халық тiлi, ұлт тiлi болып қалыптасу процесiн, әдеби тiлдiң даму заңдылықтарын жете түсiну үшiн, қазiргi тiлдегi жеке категориялардың тарихын зерттеу керек. Бұған қажеттi материалдар бұрынғы заманнан қалған тарихи жазба ескерткiштерде, көне нұсқаларда, туыстас түркi тiлдерiнде және осы күнгi халық тiлiнiң өзiнде, оның жергiлiктi диалектiлерi мен говорларында жатыр. Жалпы қазақ тiлiнiң, ондағы диалектiлер мен говорлардың даму жолы бiркелкi емес. Оған байланысты халық тiлiнiң жергiлiктi ерекшелiктерiнде қазiргi кезде әдеби тiлде жоқ, әлдеқашан жойылып кеткен көне тiлдiк белгiлер сақталып қалған. Олардың қазақ тiлiндегi көптеген категориялардың тарихына байланысты материал табуға болады. Бiр көңiл аударатын жай, осылардың денi түркi тiлдерiнiң көне ескерткiштерi мен нұсқаларындағы тiл құбылыстарымен үндесiп келедi. Мұның өзi тiл тарихын, оның тарихи фонетикасын, грамматикасын және лексикологиясын жасау жұмысын жеңiлдетедi.

Мәселен, кейбiр еңбектерде дыбысы, қазақ тiлiндегi в, ф, ц, щ дыбыстары сияқты, орыс тiлiнiң әсерiнен пайда болған деп түсiндiрiледi.Қазiргi әдеби тiл нормасы жағынан осылай болғанымен, қазақ тiлiнiң жалпы дыбыс жүйесi даму жағына көз жiберсек, ч дыбысы түркi тiлдерiнде, оның iшiнде қазақ тiлiнде бұрыннан бар. Тарихи жазба нұсқаларға қарағанда оның көне түркi тiлдерiнде кең тарағаны байқалады. V-VII ғасырлардағы Орхон-Енисей жазуларында – чур (титул – оғлан чур), чаб (даңқ), чығай (кедей), XI ғасырдағы М.Қашқаридiң сөздiгiнде чадан (шаян), чечек (шешек), черiг (шерiк), күч (күш), сол ХI ғасырдан қалған «Құтадғу бiлiг»те чiн (Қытай), чүн (шын) т.б. сөздердi кездестiремiз.

Ч дыбысы қазiргi көптеген түркi тiлдерiнде де (қырғыз, түркмен, өзбек, ұйғыр, әзербайжан т.б) жиi қолданылады. Ал қазақ тiлiне келсек, бұл дыбыс Маңғыстау түбегiнде және оңтүстiк-шығыс аудандардағы жергiлiктi халық тiлiнде кездеседi.Көбiнесе сөздiң басында, кейде сөз ортасында мұрын жолды сонор дыбыстардан соң қолданылып, әдеби тiлдегi ш дыбысы орнына айтылады: чикi, чана, чығу, енчi, қамчы, сонча, келгенче т.б. Әрине, қазiргi түркi тiлдерiнде, сол сияқты қазақ тiлiнiң жергiлiктi говорларында бұл дыбыстың қолданылу, айтылу дәрежесi бiрдей емес. Сөйтiп, ч  қазiргi әдеби тiлдегi ш дыбысымен қатар қолданылып, көне заманнан келе жатқан дыбыс екендiгiн көремiз.

Тiлдегi диалектiлiк ерекшелiктерде қазақ тiлiнде грамматикалық, лексикалық категориялардың даму, өзгеру жолын байқататын материалдар да сақталған. Мысалы, қазiргi тiлдiк норма бойынша кез келген етiстiктен өздiк етiс туа бермейдi. Өздiк етiс жасайтын белгiлi етiстiктер бар. Бiрақ осы заңдылық норма болып бiрден қалыптаспаған сияқты. Жергiлiктi говорларда кейде –ын жұрнағының қосылуымен  басқа да етiстiктерден өздiк етiс жасалатыны байқалады. Мысалы, болыну, оқыну, қалыну, шығыну. Осыған ұқсас  жағдайды қазақ тiлiндегi көсемшелердiң даму жайынан да көруге болады. Шығыс Қазақстан облысының кейбiр аудандарында, Таулы-Алтай автономиялық облысының Қошағаш ауданында көсемшенiң -ғалы,-гелi, 

-қалы, -келi жұрнақтары -ғайы, -гейi, -қайы, -кейi түрiнде айтылады. 

Жергiлiктi говорларда септiк жалғауларының, әсiресе, көлемдiк, кеңiстiк ұғымға қатысты барыс, жатыс, шығыс септiктерiнiң толық сараланбай, бiрiнiң орнына бiрi айтылу фактiлерi кездеседi: Алматыға тұрамын (Алматыда тұрамын). т.б.

Жергiлiктi халық тiлiнде көне сөздерде де сақталып қалған. Олардың бiрсыпырасы ескi нұсқаларда кездеседi: бiтiг – жазба, қапы – есiк, айуан – кiре берiс, асық - артық.

Тiлдегi диалектiлiк ерекшелiктердi зерттеу арқылы қазақ тiлiнiң басқа түркi тiлдерiмен туыстығын көрсететiн  тiлдiк нақты фактiлердiң көлемi кеңейедi. Оған мынадай мысалдар келтiруге болады: алажақ, бережақ, деңiз, дiзе, т.б.

Мектепте тiлден, әдебиеттен сабақ беретiн мұғалiмдер үшiн диалектологияны бiлудiң практикалық мәнi бар. Бiрiншi сыныптан бастап мектепте тәрбиеленетiнiне, оқу құралдарының әдеби тiл үлгiсiнде жазылатынына қарамастан, мектеп оқушыларының, қазiргi жастардың кейбiреулерiнiң тiлiнде жергiлiктi халық тiлi әсерiнен туған қарапайым сөздер, диалектизмдер, тiптi жаргондық сипаты бар элементтер де кездеседi. Сондай-ақ, шығарма, мазмұндама, диктант т.б жазу жұмыстарындағы кейбiр қателер де жергiлiктi диалектiлердiң ықпалынан туады. Қызылорда облысы, Арал ауданы сульфат тресiндегi мектептiң 5-сынып оқушыларының жазу жұмыстарында көптеген сөздерде ө дыбысының орнына ү әрпiн жазған (мәңiреу – мүңiреу), ө мен ү, о мен ұ-ның алмасуы – батыс облыстарда кең тараған ерекшелiк. Егер мұғалiм жергiлiктi халық тiлiнде осындай ерекшелiк барын бiлмесе, жаңағыдай қатенiң туу себебiн еш уақытта таба алмайды, ол қателердi әдеттегi қателердiң бiрiндей санауы мүмкiн.

Диалектiлiк ерекшелiктердi зерттеу қазақ тiл сөздiктерiн, оның диалектологиялық картасын, атласын жасауға, тiл байлығын жинап пайдаға асыруға мүмкiндiк бередi. Қазiр халық шаруашылығының жеке салаларында әдеби тiлдi байыта түсетiн жергiлiктi кәсiби сөздер аз емес. Қазақ әдеби тiлiндегi өндiрiс-шаруашылық лексикасының әлi де қалыптасып болмаған процесс екенiн ескерсек, халық тiлi говорларын түбегейлi, жан-жақты зерттеу аса қажет екенi өзiнен-өзi түсiнiктi.

Тексеру сұрақтары:

1. Диалектологияның зерттейтiн объектiсi не ?

2. Диалектологияның қандай зерттейтiн салалары бар?

3. Диалект пен говордың қандай айырмашылығы бар ?

4. Жергiлiктi диалектiлердiң фонетикалық, лексикалық, грамматикалық ерекшелiктерi қандай?

Тiрек ұғымдар:
Диалект- өзiне ғана тән тiлдiк ерекшелiктерi бар жекелеген аймақ, территорияны бiлдiретiн. Тiлде жалпыхалықтық сипат алмаған белгiлi жерде ғана қолданылатын ерекшелiктердiң жиынтығы.

Тақырып: Жергiлiктi диалектiлер мен ұлттық және әдеби тiл 

Жоспар:

1. Жергiлiктi диалект пен әлеуметтiк диалект.

2. Жергiлiктi диалект пен ұлттық тiл және әдеби тiл.

3. Жергiлiктi ерекшелiктер және көркем әдебиет.

Пайдаланылған әдебиеттер:

1. С.Аманжолов. Вопросы диалектологии и истории казахского языка. Алматы, 1959.

2. Н.Т.Сауранбаев. Диалекты в современном казахском языке. М. 1955. № 5.

3. С.Омаров. Қазақтың ауызекi тiлiндегi жергiлiктi ерекшелiктер. Алматы, 1965.

4. Ғ.Қалиев, Ш.Сарыбаев. Қазақ диалектологиясы. Алматы, 1991.

Диалектiлiк ерекшелiктер түрлi тiлдерде бiрiнде аз, бiрiнде көп мөлшерде сақталған. Қазiргi диалектiдлер алғашқы қауымдық құрылыс кезiнде тайпаның сөйлеу тiлi болған. Демек, диалект дегенiмiз жалпыхалықтық тiлдiң бiр тарауы, одан тыс құбылыс емес.

Жергiлiктi диалектiлердiң қалыптасуы, дамуы белгiлi тарихи жағдайларға, қоғамдық-экономикалық формациялардың ауысыуына байланысты. Кейбiр тарихи жағдайлар, қоғамдық-экономикалық формациялар жергiлiктi ерекшелiктердiң молаюына қолайлы болды. Кей тарихи жағдайлар, керiсiнше, диалектiлердiң дамуына бөгет жасады, олардыiрте-бiрте жойылуына әкеп соқты. Диалектiлердiң дамуына неғұрлым қолайлы жағдай феодализм дәуiрiнде туады, себебi натуралды шаруашылықтың басым болуы, ел iшiнде тығыз экономикалық байланыстың болмауы халықты саяси, экономикалық жағынан бөлiнушiлiкке әкеп соғады, осыдан барып бiрыңғай тiлдiк байланыс бұзылады. Елдiң экономикалық жағынан бөлiнушiлiкке әкеп соғады, осыдан барып бiрыңғай тiлдiк байланыс бұзылады. Елдiң экономикалық жағынан тұйықталған жеке аудандарында жергiлiктi диалектiлер қалыптаса бастайды. Феодалдық дәуiрiндегi бөлiнушiлiк неғұрлым күштi болса, соғұрлым дмалектiлердiң дамуына қолайлы жағдай туады. Сол сияқты феодализм дәуiрiнде тiлде жергiлiктi диалектiлер өте көп болды.

Бiрақ рулық бытыраңқылықтың жойылып, iрi феодалдық мемлекеттердiң құрылуынан, капитализмнiң дамып, ұлттардың, ұлт тiлдерiнiң пайда болуынан диалектiлер бiрден жойылып кетедi деп ойлауға болмайды. ¸лт тiлдерiнiң қалыптасу кезiнде жаңа диалектiлiк ерекшелiктер бұрынғыдай дами алмайды, бiрақ бұрыннан қалған диалектiлiк ерекшелiктер ұзақ уақыт сақталады.

Халық я ұлт тiлдерiнде кездесетiн ерекшелiктер еш уақытта бiрыңғай сипатта болған емес. Олар пайда болуы жағынан да, жалпыхалықтық әдеби тiлге қатысы жағынан да, халық тiлiнде қолданылуы жағынан да әр түрлi болып келедi.Бұлар тiл бiлiмiнде жергiлiктi және әлеуметтiк диалектiлер немесе говорлар болып екiге бөлiнiп жүр. Жергiлiктi диалектiлер – белгiлi бiр жердiң, аймақтың халқына қызмет ететiн, дыбыстық, грамматикалық және лексикалық жағынан өзiне тән ерекшелiгi бар жалпыхалықтық тiлдiң бөлiгi, тармағы. Әлеуметтiк диалект деп, белгiлi бiр қоғамдық топтағы адамдардың я арнаулы кәсiппен шұғылданушылардың тiлiндегi ерекшелiктердi айтамыз. Бұлардың қай-қайсысы болсын халықтық тiлдiң тармақтары болып табылады. Дегенмен, тiлдiк ерекшелiктерiнiң қалыптасуы, тiл тарихында алатын орны, ұлттық әдеби тiлге қатысы тұрғысынан алғанда, олардың бiраз айырмашылықтары бар:

· белгiлi бiр тiлдегi диалектiлер мен говорлар сол тiлге тән жалпы белгiлердi сақтай отырып, бiр-бiрiнен фонетикалық, морфологиялық, синтаксистiк және лексикалық жағынан түрлiше ерекшелiктерге ие болады.

· жергiлiктi диалектiлер мен говорлардың территориясын, таралған көлемi мен шегiн белгiлеуге әбден болады. Ал әлеуметтiк диалектiлердiң қамтитын ондай нақты тұрақты территориясы жоқ.

· тiл тарихын жасауда жергiлiктi диалектiлер мен говорлардың алатын орны зор. Шын мәнiнде, жергiлiктi диалектiлер мен говорларды зерттемейiнше халықтық, ұлттық тiлдер мен әдеби тiлдiң қалыптасу тарихын толық бiлу мүмкiн емес.

Қазiргi қазақ тiлi бүкiл қазақ халқына ортақ бiртұтас қарам-қатынас құралы болып табылады. Бұл ортақтық, бiртұтастық сөздiк құрам мен грамматикалық құрылыстың негiзi жалпыхалықтық, барлық қазақ тiлiнде сөйлеушiлер үшiн ортақ екендiгiне байланысты. Бiрақ тiлдiң бiртұтастығы деген ұғым қашанда оның барлық элементтерi сол тiлде сөйлейтiн жердiң бәрiнде бiрдей деген ұғымды бермейдi.

Қазақ говорлары төмендегiдей қарым-қатынасқа түскенi байқалады: а) говорлардың туыс тiлдермен (өзбек, татар, қырғыз т.б.) қарым-қатынасы; ә) говорлардың туыс емес, жүйесi бөлек тiлдермен (орыс, араб, парсы т.б) қарым-қатынасы; б) говорлардың әдеби тiлмен қарым-қатынасы; в) говорлардың өзара қарым-қатынасы.

Қазақ тiлiндегi диалектiлiк ерекшелiктер тарихы, шығу  төркiнi жағынан екi топқа бөлiнедi:

а) қазақ тiлi мен оның говорларына тән өзiндiк тума элементтер. Бұл топтың iшiнде ескi көне тайпа тiлдерiнiң қалдығы да, кейiнiрек, әсiресе ¸лы Қазан төңкерiсiнен кейiн пайда болған диалектiлiк ерекшелiктер де бар. Мысалы; пал – бал, күйенте - әпкiш т.б

ә) қазақ говорларына басқа тiлдерден ауысқан кiрме элементтер. Бұл топқа араб, иран, орыс және көршi түркi тiлдерiнен енген сөздер мен тұлғалар кiредi. Мысалы; мұшитау – жұдырықтау, жүдә - өте т.б.

Жергiлiктi диалектiлер мен говорлар жүйесi өте күрделi. Олардың қазiргi жағдайы, өзара қарым-қатынасы және ұлттық әдеби тiлге қатысы туралы түсiнiктi неғұрлым жеңiлдету үшiн, тiл тарихына үңiлуiмiз қажет.

Қазақ тiлiнiң пайда болуы, дамуы, қалыптасуы жалпы түркi тектес тiлдердiң даму, қалыптасу дәуiрлерiмен байланысты. Солардың iшiнен қазақ тiлi тарихына қатысы бар төмендегi дәуiрлердi көрсетуге болады.

1. Бiздiң заманымыздан бұрынғы IV-III ғасырлар мен бiздiң заманымыздағы V ғасыр аралығы. Тарихта бұл – гуни дәуiрi деп аталып жүр.

2. Көне түркi тiлдерi дәуiрi (V-Xғ). Қазақстан жерiнде осы кезде құрылған Батыс түркi (VI-VIII), қарлық (VIII-Xғ) қағанаттарының, он оқ бiрлестiгiнiң (VIIIX) қазақтың халық болу процесiнде үлкен ролi болды.

3. Түркi тiлдерiнiң орта ғасырлық дәуiрi (Х-ХVғ). Бұл дәуiр қазақтың халық болып қалыптасу қарсаңы едi.

4. Түркi тiлдерi дамуындағы жаңа дәуiр (XV-XIXғ). Бұл кезде қазақтың тайпалық одақтары қыпшақ қауымынан бөлiнiп шығып, халық болып қалыптасу үстiнде едi. Бұған қыпшақ қауымы ыдырап, монғол үстемдiгiнен қалған ордалар мен хандықтардың бiрде бiрiгiп, бiрде ыдырауы, қалмақ хандығының жаулаулышықтары себеп болды

5. XIX ғ. берi қарай түркi тiлдерi дамуындағы ең жаңа дәуiр басталады. Бұл дәуiрде казақтың ұлт тiлi қалыптасты. Мұның өзi қазақ халқының ұлт болуымен, ондағы кезеңдермен байланысты едi. ЌХIХғ. екiншi жартысында  қазақ жерi түгелiмен орыс мемлекетiнiң құрамына енумен байланысты капиталистiк қатынастың кейбiр элементтерi көрiне бастады. Халықтың мәдени, қоғамдық-әлеуметтiк, шаруашылық өмiрiне бiраз жаңалықтар ендi.

Қазақ тiлi сөздiк құрамының аясы өте кең. Ол қазiргi әдеби тiлде қолданылып жүрген сөздерден, сөйлеу тiлiндегi лексика мен диалектiлiк лексикадан ғана тұрмайды. Қоғамдағы әр түрлi топтардың тiлiндегi арнаулы сөздер де ұлттық тiлдiң сөздiк құрамына кiредi. Олар әлеуметтiк диалектiлер деп аталып жүр. Қазақ тiлiндегi сөз тудыру заңдары негiзiнде жасалып жүрiп, бұлар да лексиканың басқа да салалары сияқты, ұлттық әдеби тiл нәр алатын негiзгi арналардың бiрi болып табылады. 

Әдетте әлеуметтiк диалектiлер жергiлiктi халық тiлiнде болғандықтан, көп жағдайда жергiлiктi говорлық, диалектiлiк ерекшелiктермен ұштасып жатады. Говорлардаға лексикалық өзгешелiктердiң қалыптасу себептерiнiң бiрi жергiлiктi жердегi шаруашылық, кәсiп түрлерiмен байланысты.

Кәсiби сөздер. Бұлар жергiлiктi жерде әр алуан кәсiптiң, өндiрiстiң туып дамуымен қалыптасады, соларға байланысты заттардың, өндiрiс, еңбек құралдарының, еңбек өнiмiнiң, процесiнiң атауларын бiлдiредi. Мұндай сөздер белгiлi кәсiппен шұғылданған адамдардың арасында қолданылады да, көбiнесе солардың өздерiне ғана түсiнiктi болады.

Кәсiби сөздердiң бiр саласы әр түрлi шағын кәсiпке, ұсақ мамандыққа байланысты. Мұндай сөздер жергiлiктi халық тiлiнде қай жерде болсын кездеседi. 

Кәсiби сөздердiң екiншi бiр түрi – iрi кәсiпшiлiк, өндiрiстiк сипаттағы сөздер. Олардың неғұрлым айқын сараланып, молырақ кездесетiн түрлерi егiншiлiк, диқаншылық балық кәсiбi, тау-кен өндiрiсi, мал және аңшылық шаруашылықтарына байланысты.

Жаргондық сипаты бар сөздер. Тiлде жергiлiктi диалектiлер мен кәсiби сөздерден басқа жаргондық сипаты бар сөздер де болады. Жаргон, арго – шағын ғана әлеуметтiк топтарға қызмет ететiн, сол  топтардың ұнатуына сай келетiн арнаулы сөздерi мен сөйлемшелерi. Оны кейде топтық диалект деп те атайды. Жаргондар көбiнесе дворяндық аристократия мен буржуазияның жоғарғы топтары арасында қолданылған. Жаргондардың өз алдына сөздiк қоры, грамматикалық құрылысы жоқ. Бiрақ жалпыхалықтық тiлдегi сөздердi сөз мақсатына қарай мағынасын өзгертiп, басқаша түрде қолданылады. Қазақ тiлiнде шын мәнiнде жасанды «тiл» дәрежесiне жеткен жаргон, арго болған жоқ. Бiрақ әр кезде белгiлi әлеуметтiк ортада пайда болып, қазiр бiржола жоғалып бара жатқан кейбiр жаргондық, арголық сипаты бар сөз бен сөйлемдер болды. Ондай жаргондық элементтерге, мысалы, бұрынғы үстем тап өкiлдерiнiң, қожа-молдалардың тiлiнде кездесетiн халықтық сипаты жоқ, түсiнiксiз сөздер мен сөз тiркестерiн жатқызуға болады. 

Бүкiлхалықтық бола алмағанына, түсiнiксiздiгiне қарасақ, кiтаби тiлге жатқызылып жүрген бiрсыпыра шығармалардың да белгiлi мөлшерде жаргндық сипаты бар. Өйткенi олар араб, парсы, шағатай, тататр тiлдерi элементтерiмен шұбарланып, халыққа түсiнiксiз жазылған. 

Арготизм. Кейбiр әлеуметтiк ортада немесе жеке топтардың тiлiнде кездесетiн арготизмдердiң жайы бұдан басқашарақ. Аргоның жаргонмен ұқсас жерi де, айырмашылығы да бар. Аргода жаргон сияқты жалпыхалықтық сөздер шартты түрде бұрмаланып айтылады. Солай бола тұрса да аргоны жаргонмен шатастыруға болмайды. Жаргон үстем таптың жоғарғы топтарына тән болса, арго төменгi әлеууметтiк топтарға тән. Арго жасырын әрекеттi, құпия сырды бүркемелеу мақсатынан туған. Сол үшiн халық тiлiндегi жалпыға түсiнiктi сөздер басқа мағынада әдейi бұрмаланған.

Тiл дамуының қазiргi сатысында ұлт тiлiнiң жоғарғы және төменгi формалары бар. Жоғарғы формасы - қалыптасқан немесе қалыптасып келе жатқан әдеби тiл де, төменгi формасы – халық тiлiндегi диалектiлер мен говорлар. Дүниедегi тiлдердiң бәрiнде де бiрiнде аз, бiрiнде көп мөлшерде диалектiлi ерекшелiктер әлi де сақталып келедi. Тiл дамуы осындай кезеңде тұрғанда, диалектiлiк құрылыстағы өзгерiстердi есепке алмай, әдеби тiлдiң даму, қалыптасу мәселелерiн жан-жақты шешу мүмкiн емес.

Әдеби тiл мен диалектiлердiң қарым-қатынасы жайында сөз болғанда, негiзiнен екi мәселе ескерiледi:

1. Әдеби тiлде диалектизмдердi пайдалану. Әдеби тiлдiң негiзiнде сөз шеберлерi творчестволық жолмен дамытқан жалпыхалықтық тiл жатыр. Әдеби тiл мен жалпыхалықтық тiл бiр-бiрiне бүтiндей қарама-қарсы құбылыс емес. Бұл екеуiнiң арасында тығыз байланыс бар. Сөйлеу тiлiнiң зор табысы ретiнде әдеби тiл, бiр жағынан, халық тiлiне, жергiлiктi диалектiлерге өз ықпалын арттырып, қарапайым, тұрпайы сөздер мен диалектизмдердi ығыстырып отырса, екiншi жағынан, сол халық тiлi есебiнен өзi де байып, толыға түседi. Әдеби тiл бүкiл ұлттық тiлдiң байлығын түгелдей қамтымайтыны белгiлi. ¸лттық тiлдiң жоғарғы формасы әдеби тiлге халық тiлiндегi неғұрлым дәл, айқын сөздер мен сөз тiркестерi тұрақтаған морфологиялық тұлғалар мен синтаксистiк құрылымдар ғана кiредi.

2. Әдеби тiлдiң диалектiлiк негiзi. Қазақтың ұлт тiлi мен ұлттық әдеби тiлiнiң диалектiлiк негiзi бар екенiн кейбiр тiл мамандары қолдаса да, зерттеушiердiң бiрқатары қазақтың ұлттық әдеби тiлi диалектiлiк негiзде емес, жалпыхалықтық тiл негiзiнде қалыптасты деп есептейдi. ХIХ ғасырдың екiншi жартысында жаңа бағыттағы қазақ әдеби тiлiнiң негiзiн салушы Абай мен Ыбырай  шығармаларын белгiлi бiр аймаққа тән диалектiнiң негiзiнде жазған жоқ, қазақтың жалпыхалықтық тiлi негiзiнде жазды. Абай мен Ыбырай сөйлеу тiлi мен ауыз әдебиетiндегi құнарлы сөз асылдарын шебер пайдалана отырып, халық тiлiн жазба әдеби тiл материалдарын сұрыптап жөндеудiң, әдеби нормаға келтiрудiң нақты үлгiсiн жасады. Абай мен Ыбырай өз шғармаларын сол өздерi туып өскен жердiң тiлiнде – солтүстiк-шығыс я солтүстiк-батыс диалектiсiнде жазып, шығарды  деген пiкiрлер дәлелсiз. Тiптi ондай диалектiлердiң болған-болмағаны әлi толық дәлелденген жоқ. Мiне, қазақтың ұлттық әдеби тiлi жалпы халықтық негiзде жасалды дейтiн пiкiрдiң мәңi осындай.

С.Аманжолов қазақтың ұлттық әдеби тiлiнiң диалектiлiк негiзi бар, оның негiзi қазақ тiлiндегi солтүстiк-шығыс диалектiсi деп қарайды. Бiр ескеретiн мәселе, жалпы қазақтың жазба әдеби тiлi тарихында Абай мен Ыбырайдың алатын орны жөнiнде оның пiкiрiнде басқа зерттеушiлерден алшақтық жоқ. Ол да жаңа бағыттағы қазақ әдеби тiлiнiң, яғни қазiргi ұлттық әдеби тiлдiң негiзiн ХIХ ғасырдың екiншi жартысы мен Абай, Ыбырай творчествосымен байланыстырады. Бiрақ Абай мен Ыбырай осы жаңа бағыттағы әдеби тiл негiзiн қандай тiлдiк материалдарға сүйене отырыпжасады деген мәселеге ол басқаша қарады. Абай мен Ыбырай өз кезiнде бүкiл қзақ жерiн аралай алмаған адамдар, өздерiнiң туған өлкесiнен көп ұзап шықпағаны белгiлi.

Әдеби тiлдiң қалыптасыундағы Абай мен Ыбырайдың тарихи ролi өз шығармаларын осы диалектiнiң негiзiнде жазуында емес, өздерi өмiр сүрген ортадағы жергiлiктi халық тiлiн сұрыптап, творчестволық електен өткiзiп, оның жалпыға бiрдей әдеби тiл блоуына жол, негiз салуында. Омар өз шығармалары арқылы халық тiлiнiң байлығын пайдаланудың, сөздi, сөз тiркестерiн сұрыптап қолданудың үлгiсiн көрсеттi. Осылар бастаған үлгiнi әдебиет майданында еңбек етушiлер онан әрi дамытты.

Көркем сөз шеберлерi өзiне керектi материалды халық өмiрiнен, халық тiлiнен алатыны, оны өздерiнiң творчестволық елегiнен өткiзе отырып пайдаланатыны белгiлi. Халық тiлiнiң табиғи мүмкiншiлiгiн ежелден қалыптасқан тiлдiк дәстүр негiзiнде меңгерген ақын-жазушылар ғана оны бұрынғысынан әрi дамыта, жаңарта қолдану аясын кеңейте алады. Мұның өзi тiлдiң сымбаттылық қасиетiн, икемдiлiгiн арттырумен бiрге, даму процесiн жетiлдiруге мүмкiндiк бередi. Сол әдеби тiл нормаларын қалыптастыруда сөз шеберлерiнiң орны ерекше бағаланады.

Көркем әдебиеттiң тiлi, шығарманың идеясы, мазмұны, оның көркемдiк ерекшелiктерiмен тығыз байланысты. «Әдебиетшi өз материалын – тiлдi, сөздi жақсы бiлуi керек, олай болмағанда ол өз тәжiрибесiн,өз сезiмiн, пiкiрiн кескiндеп бере алмайды, характерлер суреттерiн көз алдыңа елестете алмайды», - дейдi М.Горький. Ол – тiлдiк материалды «әдебиетттiң бiрiншi элементi» деп бағалаған болатын. Жазушылар шығарма тiлiнiң көркем, әсерлi, бай болуына ұқыптылықпен көнiл бөлiп, тiлдегi бар сөздердi сұрыптап қолдана бiлуге ат салысып, әдеби тiлдi байытуға себепшi болған.

Бiзде таласа тудырып жүрген мәселелердiң бiрi – көркем әдебиет тiлiнде диалектизмдердi, жергiлiктi сөздердi пайдалану мәселесi. Көркем әдебиет тiлiнде жергiлiктi сөздердi мүлдем пайдаланбау керек деу дұрыс емес. Бiрақ әдеби тiлде баламасы бар диалектизмдердi авторлық баяндауға көп қолдана бермей, жалпыхалықтық әдеби тiлдiң нормасын сақтау керек. Өйткенi диалектiлiк ерекшелiктердiң iшiнде әдеби тiлiмiздi байытатын сөздер де, әдеби тiлдi шұбарлайтын сөздерде кездеседi.

Көркем әдебиет тiлiнде диалектизмдi пайдалануды сөз еткенде бiз екi нәрсенi шатастырмауымыз керек. Диалектизмдердi автордың өз баяндауларында пайдалану мәселесi бар да, кейiпкерлердiң тiлiнде беру жағы бар.

Аудармашылардың арасында түп нұсқада кездесетiн диалектизмдердi қазақ тiлiне аударғанда, оларды қазақ тiлiнiң говорларындағы тиiстi балама сөздер арқылы аудару керек деген пiкiр бар. Егер де бiз Шолоховтың «Тынық Дон» шығармасында кездесетiн диалектизмдердi қазақ тiлiнiң жергiлiк сөздерiмен аударатын болсақ, онда бiз түпнұсқада сөз болып отырған Дон казактарының тiлдiк ерекшелiктерiнiң орнына  Қазақстанның кейбiр аудан, облыстарында тұратын тұрғындардың тiлдiк ерекшелiктерiн көрсеткен боламыз.

Бiзде көркем шығарманың тiлiне үлкен талап қоярлықтай талғампаз, сауатты оқырмандар өсiп жетiлдi. Сондықтан бiз мұндай кемшiлiктерге жол бермеуiмiз керек. «Көркем шығарма дегенiмiз – сөз өнерi» (К.Федин), «Тiл өнерi дертпен тең» (Абай) деген тамаша пiкiрлердi әр уақытта есте тұту – жазушылардың үлкен парызы.

Тексеру сұрақтары:

1. Жергiлiктi диалект дегенiмiз не?

2. Әлеуметтiк диалектiнi қалай түсiнесiң?

3. Жергiлiктi тiл мен ұлттық тiлдiң байланысы қандай?

4. Жергiлiктi диалектiнiң әдеби тiлге әсерi қандай?

5. Диалектизмердiң көркем әдебиетте бейнеленуi.

Тiрек ұғымдар:

Жергiлiктi диалект – белгiлi бiр жердiң, аймақтық халқына қызмет ететiн, фонетикалық, лексикалық және грамматикалық жағынан өзiне тән ерекшелiгi бар жалпыхалықтық тiлдiң бiр тармағы.

Әлеуметтiк диалект – белгiлi бiр топтағы адамдардың не арнаулы кәсiппен шұғылданушылардың тiлiндегi ерекшелiктер.

Жаргон, арго – шағын ғана әлеуметтiк топтарға қызмет ететiн, сол топтардың ұнатуына сай келетiн арнаулы сөздер мен сөйлемшелер.

Тақырып: Дауысты және дауыссыз дыбыстардың алмасуы мен кейбiр дыбыстардың тұрақсыздығы 

Жоспар:

1. Фонология жайлы түсiнiк.

2. Дауысыт дыбыстардың алмасуы.

3. Дауыссыз дыбыстардың тұрақсыздығы.

4. Кейбiр дыбыстардың тұрақсыздығы.

Пайдаланылған әдебиеттер:

1. К.Аханов. Тiл бiлiмiнiң негiздерi. Алматы, 1993

2. I.Кеңесбаев, Ғ.Мұсабаев. Қазiргi қазақ тiлi. Алматы, 1975.

3. С.Омарбеков. Қазақтың ауызекi тiлiндегi жергiлiктi ерекшелiктер. Алматы, 1975

4. Бұхатын Базылхан. Монюмияда тұратын қазақтардың тiлiндегi кейбiр жергiлiктi ерекшелiктер. Қазақ диалектологиясы. 1975

5. Ғ.Қалиев, Ш.Сарыбаев. Қазақ диалектологиясы. Алматы, 1991

Қазақ тiлiнiң говорларында әдеби тiлден бөлек, оқшау тұрған дыбыс жоқ. Фонетика – тiл дыбыстарын қарастыратын сала. Тiл дыбыстарының акустикалық, артикулияциялық ерекшелiктерiн қарастырады. 

Аффрикат ж (дж) дыбысы болмаса, говорлардағы дыбыстар сан жағынан әдеби тiлдегi дыбыстармен бiрдей. Қазақ говорларындағы фонетикалық ерекшелiктер әдетте жеке дбыстардың бiр-бiрiмен алмасуы және кейбiр дыбыстардың тұрақсызығымен сипатталады. Аздап болса да метатезалық құбылыс кездеседi.

Фонетикалық ерекшелiктердi сөз қылмастан бұрын мынадай бiр жайды ескеруiмiз қажет. Белгiлi бiр дыбыстардың алмасуын сөз еткенде, ол алмасу говорлардағы барлық сөздерде, сөздердiң барлық позициясында кездеседi деп ойламау керек. Мысалы, кейбiр алмасулар жүздеген сөздердi қамтыса, бiрқатары 10-20 шақты сөздi ғана қамтуы мүмкiн. Екi-үш сөздiң төңiрегiнде ғана кездесетiн алмасулар да бар. Мысалы, у/п: кеусен-кепсен, с/т: саяз-таяз, ө/ү: күпәнә-көпене.

О/ұ алмасуы. Бұл алмасу батыс говорларына тән: құлдану-қолдану, құрытынды-қорытынды, тұмалау//дұмалау, жұмалау-домалау, ұяну-ояну, сұрақы-сорақы, сұпы-сопы, ар-ождан-ар ұждан, орпақ-ұрпақ, марқом-марқұм, арық-торық -арық-тұрық, оқсайды-ұқсайды т.б.

Ө/ү алмасуы. Бұл алмасу да батыс говорларына тән: дүкен-дөкен, үгей-өгей, нүсерлеу-нөсерлеу, күмiскi-көмескi, төнеру-түнеру, мүңiреу-мөңiреу т.б.

Ы/i алмасулары. Бұл алмасу мына сияқты сөздерде кездеседi: тiрнектеп-тырнақтап, пысқан-пiскен, чiр-шыр, зәлiм-залым, iләж-ылаж т.б.

Фонетикалық ерекшелiктердi сөз еткенде, кейбiр сөздердiң не бiрыңғай жуан, не бiрыңғай жiңiшке айтылуы ерекше атауды керек етедi. Солтүстiк батыста көбiне жуан айтылатын бiраз сөздер оңтүстiк-шығыста жiңiшке айтылады. Мысалы, жәутеңдеу-жаутаңдау, әбiржу-абыржу, шiлдахана-шiлдехана, тiрнектеп жию-тырнақтап жию, жәдiреу-жаудырау, әсiлi-асылы, ажым-әжiм, шетiнеп-шатынап, кәртемiш-қартамыш, егiл-тегiл - ағыл-тегiл, жәпiрейген-жапырайған, кәйерде (қайерде) – кай жерде т.б.

Ы-ұ/ы-i алмасуы. бызау-бұзау, қыбыла-құбыла, тымақ-тұмақ, тыман-тұман, былақ-бұлақ, пышық-пұшық, бұлғары-былғары, шыбар-шұбар, iндемеу-үндемеу т.б.

А/е алмасуы: кемпiр-сампыр – кемпiр-семпiр, лапырып-лепiрiп, бабау қағу-бебеу қағу т.б.

Ы/а алмасуы: айқара құшақтау-айқыра құшақтау, арқалы-арқылы, қажарлы-қажырлы, топшалады-топшалады т.б.
Е/ә алмасуы: кесiп-кәсiп, кеп//кәп//гәп, бекi-бәкi, кәсе-кесе, ләгон-леген, зәмбiл-зембiл т.б.

Жергiлiктi тiл ерекшелiктерiнде дауысты дыбыстардың алмасуымен бiр қатарда, дауыссыз дыбыстар да алмасып қолданылады.

Д/л. Д дыбысы мен л дыбыстарының алмасуы оңтүстiк және шығыс говорларына тән құбылыс. Бұл алмасу төмендегi жағдайларда кездеседi:

1. Кейбiр сөздердiң түбiрiндегi д дыбысы л дыбысына ауысады: маңлай-маңдай, түңлiк-түндiк, таңлай-таңдай, алал-адал, дуалақ-дуадақ т.б.

2. ң дыбысына бiткен кейбiр сөздерден -ла,-ле,-да, -де, -та, -те жұрнақтары арқылы етiстiк жасалғанда, оларға тек –ла, -ле варианты жалғанып айтылады Мысалы, тың-ла, аң-ла, таң-ла т.б.

3. –лай, -лей, -тай, -тей, -дай, -дей қосымшалары дауысты дыбысқа бiтетiн кейбiр түбiрлерге жалғанғанда, бiрқатар говорларда –лай, -лей күйiнде, бiрқатар говорларда –дай, -дей күйiнде қосылады: ақшалай-ақшадай, екiншiлей-екiншiдей, жылылай-жылыдай, тiрiлей-тiрiдей т.б.

4. ң дыбысына бiтетiн кейбiр түбiрлерге –лық, лiк, -дық, -дiк, -тық, -тiк, -лы, -лi, -ды, -дi, -ты, -тi және –дақ, -дек, -тақ, -тек қосымшалары қосылғанда көбiне олардың -лы, -лi, -лық, -лiк, -лақ, -лек варианттары жалғанады: мұңлы-мұңды, теңлiк-теңдiк, саңлақ-саңдақ, бiрдi жарым – бiрлi жарым, шаңлақ-шаңдақ т.б.

5. Шығыс говорларда дауыстыға және й дыбысына бiткен кейбiр сөздерге көптiк жалғаудың -лар, -лер тұлғасының орнына -дар, -дер варианты жалғанып айтылады. Мысалы: одар-олар, биедер-биелер, үйдер-үйлер, мұңдыдар-мұңлылар т.б.

6. Шығыс говорларда зат есiм тудыратын –лық, -лiк және етiстiк тудыратын –ла, -ле вариантарының орнына кейбiр сөздерге -дық, -дiк, -да, -де варианттары жалғанады. Мысалы, қордық-қорлық, зордық-зорлық, үрде-үрле, үйдену-үйлену, өрде-өрле, айғайда-айғайла//айқайла т.б.

С/ш алмасуы: мышық-мысық, машқара-масқара, сайқымазақ-шайқымазақ, тұрмыш-тұрмыс, башқыш-басқыш, емек-есек т.б.

Д/т алмасуы: тоғару-доғару, тиiрмен-диiрмен, әтейi-әдейi, тоға-доға, дiзгiн-тiзгiн, дiзе-тiзе т.б.

П/м алмасуы: мейiл-пейiл, мұрсат-пұрсат, меш-пеш, сақманшы-сақпаншы т.б.

Б/п алмасуы: беш-пеш, балау-палау, бұт-пұт, бейiл-пейiл, пияз-бияз, пейнет-бейнет, пiтiру-бiтiру, пал-бал, кепе-кебе, полат-болат, палуан-балуан т.б.

К/г алмасуы: бөтеге-бөтеке, теңке-теңге, нөгер-нөкер, гiл-кiл, шөңге-шөнке, гүләбi-күләбi, гiналау-кiнәлау т.б.

Ш/ч алмасуы: әдетте, оңтүстiк-шығыс говорларына тән. Батыс говорлар тiлiнде бұл құбылыс Маңғыстау говорында және түрiкмен мен қарақалпақ қазақтарының тiлiнде кездеседi. Бұл алмасу көбiне сөздiң басында байқалады. Мысалы: чал-шал, чапан-шапан, чегара-шекара. Кейде –шы, -шi, -ыншы, -iншi, -ша, -ше жұрнақтарының құрамындағы ш дыбысы сонор дыбысқа аяқталған түбiрлерге жалғанғанда, ч дыбысына айналады. Мысалы, бойынча-бойынша, бiрiнчi-бiрiншi т.б.

Ж/д алмасуы: ұлы дүз-ұлы жүз, дүз сом-жүз сом, дүзiк-жүзiк, суда дүзу-суда жүзу т.б.

Ж/ш алмасуы: келемеш-келемеж, ештеңе-еждеңе, жымылдық-шымылдық, жаппа пышақ-шаппа пышақ т.б.

Ж/й алмасуы: ол, сол, бұл, қай, кей есiмдiктерi жер жақ сөздерiмен тiркесiп келсе, олар кейбiр оңтүстiк говорларда бұяқ, сояқ, сөйерде, кәйерде, бұйерде болып ауысады.

Б/м алмасуы: мұрнағы күнi-бұрнағы күнi, мауыздау-бауыздау, мейiл-бейiл, мәйiт-бейiт, мейнет-бейнет т.б.

З/ж алмасуы: нәжiк-нәзiк, зәбiр-жәбiр, нажағай-найзағай, зыту-жыту т.б.

Н/ң алмасуы: өлен айту-өлең айту, көбен-көбең, ертен-ертең, барасын-барасың, көленке-көлеңке т.б.

Қ/у алмасуы: сылақ-сылау, бояқ-бояу, жамақ-жамау, қыстақ-қыстау, сұрақ-сұрау т.б.

Қазақ говорларында контракция және эпентезамен байланысты бiраз құбылыстар бар. Бұл құбылыстар әсiресе дауыссыз дыбыстардың құрамында жиi кездеседi. Сөз iшiнде тұрақсыздықпен сипатталатын дыбыстардың жүйелiлiгi, дәйектi түрде кездесуi бiрдей емес. Кейбiр дыбыстардың тұрақсыздығы бiр-екi мысалдан аспай, дәйексiз түрде кездесетiн құбылыстардың қатарына жатады. Тұрақсыздығы дәйектi түрде және сан жағынан да басым түрде кездесетiн дыбыстар қатарына төмендегi дыбыстарды жатқызуға болады:

Р. Берку-беку, әбiргер-әбiгер, жоңыршқа-жоңышқа т.б.

Л. Еш нәрсе қамады-еш нәрсе қалмады, олай боса-олай болса, кемей қалды-келмей қалды, сатамай жүр-сата алмай жүр. Бұл құбылыс оңтүстiк говорларына тән.

Н. Бешпент-бешпет, бақтаншы-бақташы, екен-саяқ -некен саяқ, 
ажағай-нажағай т.б.

­. Шылғи-шыли, туару-доғару, құмған-құман, суару-суғару, шаңырақ-шаңғарақ, аңызғақ-аңызақ, салғастыру-салыстыру.б.

Г. Бүгiрет-сурет, егесi-иесi, бiгiз-бiз, кигiз-киiз, аттың ерi-аттың ерi т.б.

Қ. Құттық-құтты, уалау-уқалау т.б.

К. Дәнеңке-дәнеңе, ештеңке-ештеңе, бiрдеңке-бiрдеңе, бiткеру-бiтiру, кiрпiкшешен-кiрпiшен т.б.

Ж. Уату-жұбату, келатыр-келе жатыр, жеп отыр- жеп жатыр. Жату етiстiгi –а, -е, -ып, -iп, -п көсемше тұлғалы етiстiктермен тiркескенде, сөз басындағы ж дыбысы түсiрiлiп айтылады. Мысалы: келеатат-келе жатады.

Т. Бүткiл-бүкiл, қабыртқа-қабырға, артқылы-арқылы т.б.

Метатеза. Қазақ говорларында с iшiнде қатар тұрған дыбыс не буынның өзара алмасып келетiн метатезалық құбылыстар да кездеседi. Мысалы: дорба-добра, қақпан-қапқан, айналу-айлану, сепкiл-секпiл,әпке-әкпе, жаңал аяқ-жалаң аяқ, мызғымау-мығзымау, жаңалаш-жалаңаш, мезгеу-мегзеу, кәкпiр-кәпкiр т.б.

Қорыта айтқанымызда, жер-жерлерде жасайтын қазақтардың тiлiнде дыбыстардың алмасып қолданылуы, олардың жергiлiктi ерекшелiктерi мен метатезалық құбылыстар кездесiп тұрады.

Тексеру сұрақтары:

1. Фонетика ғылымының зерттеу объектiсi не?

2. Жергiлiктi тiлдерде қандай дауысты дыбыстар алмасып қолданылады?

3. Дауыссыз дыбыстар ше?

4. Контракция мен метатезалық құбылыс дегенiмiз не?

Тiрек ұғымдар:

Контракция – сөз құрамындағы дыбыстардың түсiрiлiп айтылуы. Эпентеза – дыбыстардың қатыстырылып айтылуы. Метатеза – сөз iшiнде қатар тұрған дыбыс не буынның өзара алмасып келуi.

Тақырып: Қазақ говорларындағы үстеу мен шылаулар 

Жоспар:

1. Грамматика жайлы түсiнiк.

2. °стеу және оның түрлерi.

3. Шылау және оның түрлерi.

Пайдаланылған әдебиеттер:

1. А.Ысқақов. Қазiргi қазақ тiлi. Алматы, 1991

2. Қазақ тiлiнiң грамматикасы. Алматы, 1967

3. Ж.Досқараев, Ғ.Мұсабаев. Қазақ тiлiнiң жергiлiктi ерекшелiктерi. Алматы, 1951

4. Ш.Сарыбаев, Ғ.Қалиев. Қазақ диалектологиясы. Алматы, 1991

Қазақ тiлi говорларында грамматикалық ерекшелiктер сан жағынан көп емес. Гововрлардың морфологиялық құрылысы мен әдеби тiлдiң морфологиялық құрылысы, негiзiнде, бiр. Олар бiр-бiрiне өте жақын. Говорларда әдеби тiлден бөлек, өз алдына дербес, көз алдына дербес, көптiк, жiктiк, тәуелдi не септiк категориялар жоқ. Демек әдеби тiлдегi грамматикалық категориялар говорларда да бар. Говордағы грамматикалық ерекшелiктер тек грамматикалық категориялардың iшiндегi кейбiр тұлғалардың түрленуi жағынан ғана ерекшеленедi. Мысалы, тiлiмiздегi септiк категориясы әдеби тiлде, говорларға да ортақ категория. Дегенмен, iлiк, табыс, барыс, шығыс септiк жалғаулар әдеби тiлдегiдей болып тұрса да, көмектес саптiк жалғаудың қолданылуында әдеби тiлден ауытқитын бiрер ерекшелiк бар. Мысалы, солтүстiк тұрғындарының тiлiнде көмектес септiк жалғаудың -мен, -менен, -пен, -пенен, -бен, -бенен тұлғаларымен қатар –пынан, -бынан, -мынан немесе –бан, -пан тұлғалары да кездеседi. Мысалы, атпан//атпынан келдiм, поезбан//поезбынан келдiм.

Әдеби тiлде норма болып қалыптасқан –сыз,-сiз жалғауымен қатар батыс аймақтарда –сыңыз, -сiңiз тұлғасы қолданылады. Мысалы, сiз бiздiң үйге барасыңыз. Ертең қалаға жүресiңiз т.б.

Морфологиямен байланысты тағы бiр ерекшелiк әдеби тiлдегi кейбiр жұрнақтардың диалектiлiк туынды сөздердiң жасалуына қатысуы. Мысалы, шап-па (бәкi), шұбар-лы жер (бұталы жер), ұят-тау (ұяту) т.б.

Қазақ говорларының синтаксистiк құрылысы олардың морфологиялық құрылысына қарағанда, әдеби тiлге әлдеқайда жақын. Синтаксис жағынан әдеби тiлден ерекшеленетiн құбылыстарды сөз еткенде, кейбiр септiк жалғаулардың сөйлемдегi қызметiмен және сөз тiркестерiмен байланысты құбылыстарды атауға болады.

Қазақ говорларында үстеулi сөз көптеп кездеседi. Говорлардағы үтеу сөздер мағынасына қарай төртке бөлiнедi:

1. Сын-кимыл үстеулерi. Шаққа - әрең, зорға. Қартайғанның белгiсi ғой, екi үйдiң арасына шаққа жеттiм. Жори/жория – жорта, әдейi, қайыра, қайта, дембе-дем – тез, жылдам, бойлай-ылғи, әр уақытта т.б

2. Мезгiл үстеулерi. Ілкi-алғашқы, әуелгi, азанда-таңертең, ерен-паранда – елең-алаңда, таң сәрiде, рабайда, iлуде, анда-санда. Мысалы: Әлiбай, сен маған рабайда бiр жолығып кетiп тұр. Азаннан кеткен адам күн батып ел орынға отыра келдi. °лкiде бұл кiсiнi танымай қалып едiм.

Шанда/чанда - сирек, анда-санда . Асылында, бұл жерде қасқыр жоқ, шанда бiр бөрi көрiнiп кетедi. 

Жарын – келер жыл, келесi жылы. Бұ сөз батыс қазақтарының тiлiнде жиi айтылады. Ол жарын келедi.

3. Мөлшерлiк үстеулер. Азда-аз – кемде-кем. Осы кезде орысша бiлмейтiндер азда-аз шығар. 

Азын-шығын – азды-көптi, бiраз. Тұра-тұр, мына жерде менiң азын-шығын шаруам бар едi

Кiл-кiлең, бiрыңғай. Кiл оқушылар жиналып отыр.

Шығайда – ерте кезде, ертеде. Шығайда осы Сыр бойында Жанғожа деген батыр өткен екен.

Шығайда – бiрен-саран. Төңiректе  сиыр ұстаушылар шығайда бiр кездеседi.

4. Күшейткiш үстеулер. Говорларда  өте, тым, аса сөздерiмен қатар iрә, өресен//ересен. Жүдә//жүде, ерепан, әскере сияқты күшейткiш үстеулер қолданылады. Мысалы, Кешегi көрген киномызiрә қызық екен. Бұл ересен жүйрiк ат. Осы колхоздың ересен атттары болатын едi. Бұл қалпақ ыстықта жүдә жақсы. Менiңше, қала жүдә жақсы деп бiрнәрсе айтқысы келген де, ұяңдық жасап тоқтап қалды. Сiз ерепан көп жүре бермеңiз, шаршап қаларсыз. Ол әскере жiгiт едi ғой т.б.

Қазақ говорларында шылау категориясымен байланысты бiраз ерекшелiктер кездеседi. Говорларда септеулiк және жалғаулық шылаулар көбiрек, ал демеулiк шылаулар арагiдiк, сирек кездеседi. 

1. Септеулiк шылаулар. Септеулiе шылаулар өздерi қатысты сөздердiң белгiлi бiр септiк жалғауда тұруын керек етедi. Қазақстанның кейбiр солтүстiк және шығыс облыстарында дейiн, шейiн шылауларымен катар шекейiн варианты да қолданылады. Мысалы: Екеумiз ауылға шекейiн бiрге барайық. Шығыс Қазақстан және батыс аймақтарының бiрқатырында бұл шылаудың шектi түрi де кездеседi. Мысалы: Ол кiсi сағат екiге шектi келем деп едi. Осыған шектi мен оны бiлмеппiн. Бұл шылау М.Әуезовтың шығармаларында да кездеседi: Оған шектi мынау екеуi осы арадан тапжылмайды. 

Солтүстiк-шығыс облыстарында әдеби тiлдегi түгiл шылауымен қатар тұрғай//тұрғой шылауы да қолданылады. Мысалы: Байтал тұрғай бас қайғы деген емес пе? Күштi қол ағаш тұрғай, темiрдi де сындырмай ма, Есеке-ау! 

Сиықты – сияқты, секiлдi, тәрiздi: Мен сиықты қарттар тосып жатыр ғой. Сиқатты – сияқты: егiн жанындағы өзекте сиыр сиқатты бiр нәрсе қарайып көрiнедi. Керегiнде – туралы, жөнiнде: Монғолия керегiнде Оспан Құдабаев жақсы бiледi т.б.

2. Жалғаулық шылаулар. Таулы – Алтай автономиялық облысы Қошағаш ауданын мекендеген қазақтардың тiлiнде әмбi (әрi) шылауы кездеседi. Мен әмбi оқыдым, әмбi жаздым. Дегенмен шылауының  орнына Орал облысының кейбiр аудандарында дейтұрғанмен және дейтұрса  да сөздерi қолданылады. Мысалы, Дейтұрғанмен, мал азығы қорын жасақтауда және оны мал орындарына тасуда елеулi кемшiлiктер орын алып отыр. Дейтұрса да, Микоян атындағы жетi жылдық мектебi жанындағы колхоздың интернаты нашар жабдықталған.

Жәмесе//жә//жа –немесе, я. Құдық қазғанда топырақ iшiнде құлмаса үшiн жа ағаштан, жа тастан өредi. Борышқа ұшыраған жәмесе апатқа ұшыраған адамдар жылу сұрап келедi т.б.

Тексеру сұрақтары:

1. Грамматика және оның қандай салалары бар?

2. Диалекттердiң грамматикалық ерекшелiгi дегенiмiз не?

3. Диалекттерде қандай үстеулер қолданылады?

4. Септеулiк және жалғаулық шылаулардың жергiлiктi тiл ерекшелiктерiнде қандай берiлгенiн айт. 

Тiрек ұғымдар:

Говор – жергiлiктi диалектiлердiң шағын аймақты қамтитын бөлiмi.

Тақырып: Ж.Досқараев, Н.Сауранбаев, Ғ.Мұсабаевтардың қазақ диалектiлерi жайлы айтқан пiкiрлерi 

Жоспар:

1. Қазақ диалектiсiнiң зерттелу жайы.

2. Ж.Досқараевтың қазақ тiлiндегi говорлары жайлы пiкiрi

3. Н.Сауранбаевтың қазақ тiлiндегi диалектiлерi жайлы пiкiрi.

4. Ғ.Мұсабаевтың қазақ тiлiндегi говорлары жайлы пiкiрi.

Пайдаланылған әдебиеттер:

1. Терентьев. Грамматика турецкая, персидская, киргизская и узбекская. Спб.,1875

2. П.М.Мелиоранский. Краткая грамматика казак-киргизского языка. Ч.I.Спб., 1894

3. О.Нақысбаев. Қазақ тiлiнiң оңтүстiк говорлар тобы. Алматы, 1982

4. Ә.Нұрмағамбетов. Қазақ говорларының батыс тобы. Алматы, 1978

5. Ж.Досқараев, Ғ.Мұсабаев. Қазақ тiлiнiң жергiлiктi ерекшелiктерi. Алматы, 1951

6. Н.Т.Сауранбаев. Диалекты современныом казахском языке. «Вопросы языкознания». 1955

7. Ғ. Қалиев, Ш.Сарыбаев. Қазақ диалектологиясы. Алматы, 1991

Қазақ диалектологиясы - қазақ тiл бiлiмiнiң  тек қазан төңкерiсiнен кейiн пайда болып, қалыптаса бастаған саласы. Оның не бары елу жылдық тарихы бар. Шын мәнiнде диалектология мәселесiмен шұғылдану 1930 жылдардың аяқ шенiнен басталады. Содан берi Республика аудандарына жылма-жыл ғылыми экспедициялар шығарылып, қазақ тiлiндегi диалектiлiк ерекшелiктердiң сипатын бiлдiрерлiктей көлемдi материал жиналды. Диалектiлiк ерекшелiктердi зерттеу қазақ диалектологиясының теориялық мәселелерiн көтерiп, кейбiр қорытындылар жасауға мүмкiндiк бердi. Соның нәтижесiнде қазақ диалектологиясы қазақ тiлi мен әдебиетiнен маман даярлап шығаратын жоғары оқу орындарында арнаулы пән ретiнде енгiзiлген.

Қазақ тiлiндегi диалектiлер мен говорлардың төңкерiстен бұрынғы жайын көрсетерлiктей түркологгтардан қалған арнаулы еңбектер жоқ, өйткенi олардфың ешқайсысы да қазақ тiлiндегi жергiлiктi ерекшелiктермен шұғылданбады. Бiрақ соған қарамастан төңкерiске дейiн басылып шыққан ауыз әдебиетi нұсқалары мен сөздiктерде диалектiлiк сипаты бар сөздер мен дыбыстық, грамматикалық тұлғалар белгiлi мөлшерде қамтылып отырған. Ал қазақ тiлi жайындағы кейбiр мақалалар грамматикаларда жекеленген диалектiлiк ерекшелiктерге жасалған талдаулар немесе қазақ тiлiнiң диалектiлерге бөлiну-бөлiнбеуi жайында жол-жөнекей айтылған бiрен-саран пiкiрлер бар. Мәселен, Н.И.Ильминскийдiң «Материалы к изучению киргизского наречия» деген әйгiлi еңбегiнде батыс аймақтағы халық тiлiнде е дыбысының  араб, парсы сөздерiнде болмаса, сирек қолданылатыны көрсетiлген. Шынында, тiл алды ашық дауыстылардың сөздiң екiншi, үшiншi буындарында қолданылуы әсiресе оңтүстiк говорлапрға тән екенiн экспедиция материалдары анықтап отыр. Бұдан әрi Н.И.Ильминский ж дыбысы сөздiң басында кейде түсiрiлiп, кейде й дыбысымен алмасатынын айтып, барып атыр (барып жатыр), бара батыр (бара жатыр), со йерде (со жерде) сияқты мысалдар келтiредi.

Батыс қазақтарының тiлiндегi –улы, улi жұрнағы өткен шақ есiмшесiнiң қызметiмен барабар екендiгiн айтқан болатын.

Н.И.Ильминскийдiң бұл еңбегiнде батыс қазақтарының тiлiне тән басқа да ерекшелiктер берiлген. Мысалы: дырау (үлкен), манат (сом), мәстемiр (қысқаш), жиi (ендеше) т.б. сөздер кездеседi.

Акад. В.В.Радлов қазақ тiлiнiң негiзiнен, бiртұтас екендiгiне назар аударып, ондағы диалектiлiк ерекшелiктерге мән бермеген. Ол былай деп жазды: «Әр түрлi қырғыз тайпаларының тiлiнде елеулi айырмашылық жоқ. Қалай болғанда да сахараның менiң болуыма тура келген аймақтарында, яғни ¸лы жүз бен Орта жүздегi Омск пен Семейдiң арасында, Бұқтырмада, Алатау округiнде, Шу өзенi бойында және Ташкент маңында мен оларды байқай алмадым... Дәл сондай-ақ  сахараның Орынборға жақын батыс жағынан Ильминскийдiң жинаған материалдары да шығыстағы қырғыздардың тiлiмен мүлдем ұқсас Сол себептi мен қырғыз әдебиетiнiң үлгiлерiн I, II томдардағыдай жер-жерге және диалектiлiк айырмашылықтарына қарап бастыруды қажет деп таппай, материалдарды мазмұнына қарай бөлудi жөн көрдiм.»

Акад. В.В.Радловтың пiкiрiне сүйенiп, проф. А.М.Позднеев те қазақ тiлiнде диалектiлiк ерекшелiк жоқ деп есептеген: «Қырғыз сахарасының ұлан-байтақ кеңiстiгiнде қырғыз-қайсақтардың тiлi диалектiлерге бөлiнбейдi» дейдi.

М.Терентьев жазған грамматикада Қазақстанның көбiнесе оңтүстiк аймағындағы халық тiлiн сипаттайтын материалдар қамтылған. Еңбегiнiң алғы сөзiнде өзiнiң грамматикасына Түркiстан қазақтарының тiлiн негiз етiп алғандығын ескертедi.

Төқерiске дейiнгi түркологтардың қазақ тiлiндегi диалектiлiк ерекшелiктер мен оның диалектiлерге бөлiну-бөлiнбеуi жайындағы пiкiрлерiн екi топқа бөлуге болады:

а). В.В.Радлов, П.М.Мелиоранский, А.М.Позднеев қазақ тiлiнiң диалектiлерге бөлiнуiн жоққа шығарды;

ә). Н.И.Ильминский, Н.Ф.Катанов, П.М.Мелиорансий, М.Трентьев т.б. қазақ тiлiнiң барлық жерде бiркелкi емес, өз iшiнде диалектiлiк ерекшелiктерi бар екенiн мойындайды. 

Қазақ тiлiндегi говорларды зерттеуге аса қажеттi тiлдiк материалдар төңкерiстен бұрынғы басқа зерттеушiлер бастырып шығарған ауыз әдебиетi нұсқаларында да кездеседi. Бiрақ бұл материалдар осы күнге дейiн толық жинақталып қорытылған жоқ.

Төңкерiстен кейiн қазақ диалектологиясын зерттеуде С.Аманжолов, Ж.Досқараев, Н.Сауранбаев, Ғ.Мұсабаев т.б. ғалымдардың еңбегi елеулi болды.

Ж.Досқараев қазақ тiлiнде екi үлкен говорлар тобы бар деп көрсетедi:

1. Оңтүстiк-шығыс говорлар тобы. Бұған Оңтүстiк Қазақстан, Жамбыл, алматы облыстары, сондай-ақ Талдықорған облысының оңтүстiк-батыс аудандарындағы және Қызылорданың оңтүстiк-шығыс аудандарындағы халық тiлiн жатқызады.

2. Солтүстiк-батыс говорлар тобы. Бұған Батыс Қазақстан, Гурьев, Ақтөбе, Қостанай, Қарағанды, Целиноград, Павлодар, Солтүстiк Қазақстан облыстары мен Қызылорда  облысының батыс аудандарындағы және Семей облысының солтүстiк-батыс аудандарындағы халық тiлiн жатқызады.

Говорлық топтардың өзара айырмасын бiлдiретiн мынадай тiлдiк белгiлерi бар:

1. Фонетика саласында:

-оңтүстiк-шығыс говорлардағы кейбiл сөздерде дауысты дыбыстардың ауысып отыруы: мәзмұн-мазмұн, кәрия-қария т.б.

-солтүстiк-батыс говорларда ерiндiк дауыстылар айтылатын жерде оңтүстiк-шығыста езулiк дауыстылардың басым айтылуы: бықтыру-бұқтыру, кебе-көбе т.б.

-солтүстiк-батыс говорларда ш айтылатын жерде оңтүстiк-шығыста ч дыбысының айтылуы: чеше-шеше, чал-шал, чабын-шабын, әнчi-әншi т.б.

-солтүстiк-батыс говорларда кейбiр сөздерде ы, а дыбыстарының алмасып айтылуы: сайаз-сайыз, арқалы-арқылы т.б.

-солтүстiк-батыс говорлардағы д айтылатын сөздерде оңтүстiк-шығыс говорларда л айтылуы: таңлай-таңдай, тыңлау-тыңдау, теңлiк-теңдiк т.б.

- солтүстiк батыс говорларда ж айтылатын жерде оңтүстiк-шығыс говорларда дж айтылуы: джiгiт – жiгiт, джоқ - жоқ т.б.

- солтүстiк батыс говорларда көбiнесе б айтылатын жерде оңтүстiк-шығыста п айтылуы: пейнет – бейнет, пида – бида т.б.

- оңтүстiк-шығыс говорларда н, ң сонорлардың алмасып отыруы, солтүстiк-батыс говорларында бұл құбылыстың байқалмауы: қалын - қалың, көбен - көбең, өлен - өлең т.б.

· солтүстiк-батыс говорларға қарағанда оңтүстiк-шығыс говорларда с,ш дыбыстарының жиi алмасып тұратыны: тұрмыш – тұрмыс, ешек – есек т.б.

· солтүстiк-батыс говорларда кейбiр сөздерде ж,ш дыбыстарының алмасып отыруы, бұл құбылыстың оңтүстiк-шығыста байқалмауы: былшырақ - былжырақ т.б.

· солтүстiк-батыс облыстарда кейбiр сөздерде д, т алмасуы: деңiз- теңiз, дұз – тұз, дiзгiн – тiзгiн т.б.

2. Лексика саласында.

1) Қазақстанның оңтүстiк аудандарындағы мына төмендегi сияқты сөздер солтүстiк аудандарда кездеспейдi: кепе – жер, тесе – кетпен, ақа – аша, қыш – кiрпiш, елкезер – елгезер, пешене – маңдай, сыпыра – терiден iстелген дастарқан т.б. Керiсiнше, солтүстiк аудандардағы көп сөздер оңтүстiкте кездеспейдi: көбе – ерте туған қозы, көпеш – кеш туған қозы, оттық - ақыр, шеуiш – елкезер, кәкпiр –ожау, бақыр – берде т.б.

2) солтүстiк-батыс говорларда кезедсетiн кейбiр сөздер: әке, тоңу, сақ(сау), сауығу, сұрау//сорау т.б.

3) кейбiр заттар, құбылыстар барлық жерде бiрдей болғанына қарамастан әр түрлi аталады. Мысалы: оңтүстiк-шығыс аудандардағы тана, жайдақ қора, ұрпақ, кетпен, долы, әуен, тiршiлiкке бару, қос айдау, чанда//шанда т.б. сөздер солтүстiк-батыс аудандарда – тайынша, қотан, кебек, кетпен-шот, бұршақ, ән, жұмысқа бару, жер жырту, анда-санда т.б. түрiнде айтылады.

4) Кейбiр сөздер солтүстiк-батыс говорларда бiр мағынаға ие болса, оңтүстiк-шығыста екi мағынаға ие. Мысалы; оңтүстiк-шығыстағы қос, тiршiлiк,   қызыл, суыру, қосу т.б. сөздердiң жалпыға түсiнiктi мағыналарынан басқа да мағыналары бар: қос – соқа, тiршiлiк – жұмыс, қызыл – тазаланған астық, суыру - ұшыру, қосу – шегу//жегу деген мағынада айтылады.

3. Грамматика саласында.

Солтүстiк-батыс говорлар тобындағы мына сияқты грамматикалық ерекшелiктер оңтүстiк-шығыс говорларда кездеспейдi:

· кейбiр септiктер бiрiнiң орнына бiрi қолданыла бередi, қызмет жағынан толық ажырамаған: суда жүзедi – суға жүзедi, бұрын молдадан оқыды- бұрын молдаға оқыды т.б.

· етiстiктiң өткен шағының тұйық етiстiкке –улы, -улi қосымшасын қосу арқылы жасалған түрi кездеседi: барулы, жаюлы т.б.

· есiмше –жақ, -шақ тұлғасында да кездеседi: баражақ//барашақ, алажақ//алашақ т.б.

· оңтүстiк-шығыс говорлардағы бара йатқан, бар йатыр, баратыр тұлғалары бара жатқан//бара жатырған, бара жатыр түрiнде қолданылады.

Оңтүстiк-шығыс говорларындағы мына сияқты грамматикалық ерекшелiктер солтүстiк-батыс говорларда кездеспейдi:

· бұйрық райдың жекеше екiншi жағы -қын, -ғын, -кiн, -гiн қосымшалары арқылы жасалады: айтқын – айт, айтыңыз.

· үйықтағым бар, ұйықтағым жоқ тәрiздi қалау райдың күрделi түрi қолданылады.

· көмектес септiк –мынан, -бынан, -пынан сияқты көне тұлғада кездеседi: мен атпынан келдiм.

· жатыс септiк орнына –лы қосымшасының қолданылуы: жұмысқа уақтылы келедi – жұмысқа уақытында келедi.

· қалау райдың көпше бiрiншi жағы –лы, -лi қосымшасы арқылы жасалады: көрелi(көрейiк), баралы(барайық), т.б.

Сөз тiркестерiнде – баз кешу(күдер үзу), сүрен жайлау (апат келу), шара көру (шара қолдану), шахаты келмеу (шамасы келмеу) т.б.

Қазақ тiлiндегi говорларды Ж.Досқараевтың жоғарыдағыдай екi топқа жiктеуi дыбыстық ерекшелiктер тұрғысынан қарап проф.Н.Т.Сауранбаев та қолдайды.

Қазақ тiлi мен диалектология мәселелерiне көңiл бөлген ғалымның бiрi – проф. Н.Т.Сауранбаев. Ол өз еңбектерiнде тiл тарихына байланыстыра отырып, қазақ тiлiндегi диалектiлiк ерекшелiктердiң пайда болуы, жалпы сипаты жайында бiрсыпыра пiкiр айтты.

Қазақ тiлiндегi қазiргi диалектiлiк ерекшелiктер XV ғасырдан кейiн, яғни қазақтың бiртұтас халық тiлi қалыптаса бастаған кезде пайда болған. Бұл ерекшелiктер өзiнiң сипаты, тараған көлемi жағынан ерте кезде қазақ жерiнде болған ру-тайпалар жiгiне сай келмейдi. Әрине бұған қарап Қазақстан жерiнде көне замандарда болған, қазақ халқының этникалық құрамына енген ру-тайпа тiлдерi мен қазiргi қазақ тiлiнiң тарихи байланысын бiржола жоққа шығаруға болмайды. Дегенмен, халық тарихындағы, тiлдегi кейiнгi замандарда болған өзгерiстердiң нәтижесiнде бұл байланыс қазiргi күнде байқалмайтындай дәрежеге жеткен. Қазақтың бiртұтас халық тiлiнiң қалыптасу процесi ру-тайпалық тiл белгiлерiнiң жоғалуымен тiкелей байланысты. Онымен бiрге түркi негiздес ру-тайпалардың өз iшiнде және басқа этникалық топтармен бiрде бiрiгiп, бiрде бөлiнiп араласып отырғанын да ескеру керек. Қазақ халқының этникалық құрамы мұның айқын айғағы бола алады. Сөйтiп, әр түрлi рулар мен тайпалардың араласуы, бiрiгуi, кейiннен бiртұтас халық құрамына ене отырып, көшпелi мал шаруашылығы жағдайында онан әрi дамуы бұрынғы ру-тайпа тiлдерiнiң сiңiп, жоғалып кетуiне алып келдi. Демек, қазiргi диалектiлiк ерекшелiктердi бұрынғы ру-тайпалық тiлдер тұрғысынан қарап анықтау, жiктеу тарихы шындықпен жанаспайды.

Диалектiлер мен говорлардың сипаты және өзара қатынасы тiл даму тарихының барлық кезеңдерiнде бiр қалыпты болуы мүмкiн емес. Қоғамдық-экономикалық жағдайларға және басқа халықтармен қарым-қатынас сипатына тiлдегi диалектiлiк белгiлер өзгерiске ұшырап отырады. Қазақ тiлiндегi осы күнгi диалектiлiк ерекшелiктер - Қазақстанның әр түрлi аудандарындағы жергiлiктi халықтың қоғамдық-әлеуметтiк, шаруышылық-мәдени өмiрiндегi өзгерiстерге байланысты кейiннен қалыптасқан құбылыстар. Мiне, проф.Н.Т.Сауранбаевтың қазақ тiлiндегi диалкетiлiк ерекшелiктерiнiң сипаты, пайда болуы туралы пiкiрi, негiзiнен алғанда, осындай.

Бұдан әрi Н.Т.Сауранбаев тараған территориясы белгiлi дыбыстық, лексикалық, грамматикалық ерекшелiктерге тоқталды. Бiрақ бастапқы екi дыбыстық алмасудай емес, олардың (с/ш, т/д, м/б, п/б) неғұрлым шағын көлемдi қамтитынын ескертедi.

Дыбыстық өзгешелiктер. Солтүстiк Арал маңында ұ орнына о қолданылуы: сора – сұра, оқсат - ұқсат, оқсас - ұқсас; Орал маңында бұған керiсiнше о орнына ұ қолданылуы: құртынды - қорытынды, құлдану - қолдану, құлдау - қолдау; Түркiстан маңында б орнына п, д орнына т қолданылуы: пейнет – бейнет, полат – болат, перне – берне, пешене – бешене, таяр – даяр, тiзе – дiзе т.б.

Лексикалық өзгешелiктер. 

а) сөздердiң айтылуы бiрдей болғанымен, әр жерде әр түрлi мағынаға ие болуы: қарма деген сөз Жамбыл облысында - қуырылған жарма, Қызылорда облысында балықтан жасалған тамақ деген мағынада т.б.

ә) белгiлi бiр ұғымның, заттың әр жерде әр түрлi айтылуы: сiрiңке, спешке, оттық, шақпақ, күкiрт, шырпы, ши т.б.

б) басқа жерлерде лексикалық баламасы кездеспейтiн белгiлi аудандарда ғана қалыптасқан сөздер болуы. Мысалы, оңтүстiкте бау-бақшаның дамуына байланысты қауынның әр түрлi сорттарын бiлдiретiн – күрбi, әңгелек, күләбi, торлама, құс-қауын т.б.

в) көршi отырған халықтармен қарым-қатынас нәтижесiнде лексикалық өзгешелiктер пайда болуы. Мысалы, Жетiсуда қырғыз тiлiнен қарма (ұста деген мағынада), кебентай (жұқа киiз шапан) т.б; ұйғыр тiлiнен чанжа (шатыр тiреуiш, итарқа) т.б; өзбек тiлiнен дезмал (үтiк), мәйек (жұмыртқа), шамал (самал) т.б.

Грамматикалық өзгешелiктер. Қостанай облысының аудандарында көне есiмшелiк форма –мыш қолданылуы: жазылмыш – жазылған, айтылмыш – айтылған, жетiлмiш – жетiлген т.б; -сы, -са қосымшасы орнына –шақ, -шек қолданылуы:  бережақ - бережек, айтажақ - айтатын, алажақ - алашақ т.б. Батыс облыстарда, Ақтөбе, Қызылорданың кейбiр аудандарында –жақ, -жек формаларының қолданылуы: берешек – бересi, алашақ - аласы т.б.

Фразеологиялық ерекшелiктер. Сырдария ауданында бiр ауық (бiр уақыт), Қостанай облысында кiл өтiрiк (тiптi өтiрiк), сағадан көрiну (жақыннан көрiну) т.б.

Н.Т.Сауранбаев қазақ тiлiндегi диалектiлiк ерекшелiктердiң халықтық лексикада көбiрек сақталғанын көрсетедi. Сол себептi говорлардың өзiндiк сипаты морфологиялық, дыбыстық ерекшелiктерге қарағанда, лексикалық ерекшелiктерден өте-мөте айқын байқалатынын айтады.

Қазақ тiлiндегi диалектiлiк ерекшелiктердi говорлық сипатта қарап, оның екi түрiн көрсеткен ғалымның бiрi - Ғ.Мұсабаев. Ол ауыспалы говор және жергiлiк говор деп бөлiнедi. 

Ауыспалы говор. Онан басқа тiлден жергiлiктi халықтың бiр бөлегiне ауысып, басқаларына тарамаған тiл ерекшелiгiн жатқызады. Мәселен, оңтүстiкте өзбек, қырғыз тiлдерiнен, батыста татар, башқұрт тiлдерiнен, шығыста алтай, қытай тiлдерiнен сөз ауысып отырған. Осыдан барып сол тiлдерден сөз ауысқан жерлерде ауыспалы говор пайда болған деп түсiндiредi. Мысал ретiнде өзбек тiлiнен енген пахта (мақта), кәттә (үлкен); қырғыздан енген тайған (тазы) сөздерi келтiрiледi.

Ғ.Мұсабаев қазақ тiлiнде ауыспалы говорлар бар екендiгiн дұрыс көрсеткенмен олардың пайда болуын бiр жақты түсiндiрген.

Бiрiншiден, тiлдегi говорлардың, оның iшiнде ауыспалы говорлардың  пайда болуында басқа тiл элементтерi бiрден-бiр басты белгi бола алмайды. Олар көбiнесе жеке сөз түрiнде кездесiп, говордың өзiндiк ерекшелiгiн лексика саласында ғана бiлдiре алады. Қай говордың болсын негiзгi ерекшелiктерi жергiлiктi жердiң өзiнде қалыптасады және олар тек лексикадан тұрмайды, белгiлi мөлшерде дыбыстық, грамматикалық құрылысты да қамтиды.

Екiншiден, ауыспалы говор басқа тiлдiң әсерi тиген жерде ғана пайда болады деу дұрыс емес. Ауыспалы говор бiр тiлдiң өз iшiнде де пайда бола алады. Мәселен, Арал маңындағы ауыспалы говорлардың сипаты бола алады, өйткенi ондағы тұрғындардың тiл ерекшелiгi негiзiнен батыс говорларға жақын болғанмен, оңтүстiкке тән кейбiр белгiлердi (а/ә: кәте - қате, кәужеңдеу - қаужаңдау; б/п: әптен - әбден, пәкi – бәкi, әнепойы - әнебойы; с/ш: ешiру – есiру т.б.

Жергiлiктi говор. Ғ.Мұсабаев жергiлiктi говорды жасайтын арна ретiнде бұрынғы ру, тайпа тiлдерiнiң калдығы мен белгiлi территорияда ғана қолданылатын дублеттi сөздердi көрсетедi. Алғашқысы бұрынғы «тайпа диалектiсiң қалдығымен», кейiнгiсi «жергiлiктi экономикалық жағдаймен» байланыстырылады. Оған түрлiше гоеграфиялық, жан-жануар, өсiмдiк атаулары мен кәсiптiк сөздердiң әдеби тiлге енбейтiн дублеттерi жататыны айтылған.

Бiрақ жергiлiктi говордың жасалуында осындай екi арна бары көрсетiлгенмен олар фактiлермен дәлелденбеген. Қазақ тiлiндегi жергiлiктi говорларды танытарлықтай әдеби тiлден өзгеше дыбыстық, грамматикалық, лексикалық ерекшелiктер берiлмеген. Оның орнына ғалым диалектизм деуге болмайтын, оған қатысы жоқ (тон, құз, тары, еркiн, жұнт, жылқы, тоқаш, шекпен т.б.) сөздердi талдап кеткен. Автордың қандай сөздердi диалектизм деп ұғатыны белгiсiз. Мәселен, ұстын//үстiн (сырғауыл), тағай(нағашы), ақа(аға) т.б. сөздердi бiресе «әдеби тiлдегi параллельдерiне қарап, говор» деп атаса, бiресе диалектизм емес, көнерген сөздер деп түсiндiредi. Сондай-ақ географиялық, жан-жануар, өсiмдiк атаулары мен кәсiби сөздердi диалектизм деуге болмайтыны орынды ескертiлгенмен, олардың диалектизм болатын дублеттерi қандай екенi де айтылмаған.

Тексеру сұрақтары:

1. Қазақ диалектологиясы қашаннан бастап зерттеле бастады?

2. Қазақ диалектологиясын зерттеуде қандай ғалымдардың еңбектерi жарық көрдi?

3. Ж.Досқараевтың пiкiрi қандай?

4. Ғ.Мұсабаевтың пiкiрi қандай?

5. Н.Сауранбаев пiкiрi ше?

Тiрек ұғымдар:

Фразеология – тұрақты сөз тiркестерi. Лексика – тiлiмiздегi сөздердi қарастырады. Грамматика – морфология және синтаксис. Фонетика – тiлiмiздегi дыбыстарды қарастырады.

